
TRANSZPARENS NÉZETEK - A VISEGRÁDI ÜVEGMŰHELY


Visegrádon a feltárt régészeti emlékek sokasága már-már zavarba ejtő, azonban mindezek a vár és a palota népszerűsége mögött többnyire elhomályosultak. A településen már eddig is sok, a város kézműves múltjáról árulkodó leletet, romot tártak fel. Ebből a sorból emelkedik ki, a középkori üvegműhely.
A huta romjait Visegrád egyik fő utcáján megbújva találjuk, sajnos azonban jelenlegi állapotában nem alkalmas bemutatásra. A térdig érő romokat, kezdetben ideiglenes jelleggel, mára állandósulva egy alacsony magasságú védőtetővel fedték, amely elrejti a kíváncsi tekintetek elől az értékes emlékeket. Ebben, a magára maradt helyzetben fogtam hozzá, ennek a komplex műemléki szituációnak a kezeléséhez.
Alkotásommal és a TDK dolgozatommal is arra a kérdésre kerestem a választ, hogy hogyan értelmezhető holt és élő, múlt és jelen kapcsolata a műemléki bemutatások kapcsán. Azt, hogy hogyan érhető el a két eltérő kor szimbiózisa úgy, hogy ne ébredjen hátrányos feszültség az új és a régi közt. Hiszem, hogy ez a korokon átívelő - transzparens- kapcsolat létrehozható. Előadásomban ennek a folyamatnak az eredményét mutatom be, minden járulékos kérdésével együtt.



